Coetzee ‘gestraf’ oor waarheidDirk Hermann, bestuurshoof van Solidariteit. (Foto: Solidariteit/Facebook) As dr. Angelique Coetzee, voormalige voorsitter van die Suid-Afrikaanse Mediese Vereniging (SAMV), dit nie mag sê nie, sal hý dit sê, sê dr. Dirk Hermann, bestuurshoof van Solidariteit: “Die [universiteite se] toelatingsbeleid is absoluut gegrond op ras. “Dit is 100% waar, maar ons mag dit skynbaar nie sê nie en dit wys hoe dit absoluut normaal geraak het in die samelewing en dat ŉ mens dit amper nie mag uitdaag nie.” ŉ Herrie het losgebars nadat Coetzee, ŉ uiters gerespekteerde dokter, in ŉ onderhoud op CapeTalk opmerkings oor toelatingsvereistes by mediese skole gemaak het. Coetzee het onder meer gesê die proses is hoogs verpolitiseer en dat mediese fakulteite raskwotas vir voornemende mediese studente het. Die vereniging het hom kort daarna van Coetzee se opmerkings gedistansieer en sy het om verskoning gevra vir haar opmerkings. Die vereniging het Vrydag in die vroeë oggendure ŉ verklaring uitgereik waarin hy sê dat Coetzee as voorsitter bedank het, maar as gewone lid van die raad aanbly. Hermann sê in reaksie op die debakel universiteite erken in hul toelatingsbeleid dat ras ŉ kernelement vir toelating is. ŉ Benadelingsfaktor word selfs bereken en dan word ŉ sogenaamde raspersentasie bepaal. Dan kategoriseer hulle ook studente volgens hul ouers se ras. “Dit is ŉ stuk abnormaliteit wat nie uitgedaag mag word nie, ŉ heilige koei wat nie geslag mag word nie,” sê Hermann. “En as jy die waarheid sê, dan word jy gestraf. As jy sê, ‘maar die keiser is kaal’, sal die keiser jou kop afkap, al ís die keiser kaal.” Hermann sê universiteite se toelatingsbeleidstellings is op “growwe rassediskriminasie gegrond tot groot nadeel van wit studente en gesondheidsorg in Suid-Afrika”. “Om gesondheidsorg in diens van ŉ rasideologie te plaas, is rasmal.” Hy sê mense mag nie toelaat dat dit ŉ normale situasie word waar ŉ sogenaamde rasabnormaliteit glad nie uitgedaag mag word nie.